|  |
| --- |
| **REZOLUCIJA** |
| Europski gospodarski i socijalni odbor |
| **Nitko ne smije biti zapostavljen!****Za uključivu i participativnu kohezijsku politiku koja podupire socijalnu, ekonomsku i teritorijalnu koheziju** |
|  |
| \_\_\_\_\_\_\_\_\_\_\_\_\_ |
|  |
| Izvjestitelj: **Ioannis VARDAKASTANIS** |

**HR**

|  |  |
| --- | --- |
| Pravna osnova: | pravilo 52. stavak 4. Poslovnika |
| Datum usvajanja na plenarnom zasjedanju: | 11/7/2024 |
| Plenarno zasjedanje br.: | 589 |
| Rezultat glasanja(za/protiv/suzdržani): | 159/2/07 |

# Neposredno prije početka novog mandata Europske komisije, Europski gospodarski i socijalni odbor, kao institucija koja predstavlja organizacije civilnog društva, poziva države članice Europske unije, njihove čelnike i čelnice, europske institucije i građane i građanke EU-a da, u skladu s člankom 174. UFEU-a, očuvaju i zaštite ekonomsku, socijalnu i teritorijalnu koheziju EU-a.

# Odlučno naglašavamo da je temeljno načelo kohezijske politike prema kojem „nitko ne smije biti zapostavljen” i dalje snažno i postojano i da su partneri iz civilnog društva spremni nastaviti raditi na njegovom ostvarenju uz pomoć čvrste ulagačke politike EU-a.

# Naglašavamo da nejednakost mogućnosti može naštetiti dugoročnom rastu i konkurentnosti na regionalnoj i nacionalnoj razini i na razini EU-a. Kohezijska politika stoga mora biti raznolikija i fleksibilnija, ali istovremeno pouzdana, stabilna i jasna, kako bi se više pozornosti posvetilo građanima i građankama, posebno najranjivijima, i na bolji način riješio problem nejednakih mogućnosti s kojima se mnogi suočavaju.

# Kritični smo prema uklanjanju uloge povjerenika koji je prije svega zadužen za kohezijsku politiku.

# Protivimo se reduciranju kohezijske politike i njezinoj preobrazbi u instrument za rješavanje kriznih situacija.

# Odbacujemo ideju da se kohezijska politika pretvori u instrument sličan Mehanizmu za oporavak i otpornost, u kojem su uključenost dionika i podijeljeno i višerazinsko upravljanje slabi ili uopće ne postoje.

# Zalažemo se za načelo partnerstva i jasna pravila za uključivanje civilnog društva u odabir i praćenje operacija koje financira EU, kao i upravljanje tim operacijama.

# Tražimo da se u sljedećoj uredbi o zajedničkim odredbama, kojom se uređuje upotreba kohezijskih fondova i drugih financijskih sredstava EU-a nakon 2027., izričito naglasi uključenost civilnog društva, kao što je bilo napravljeno za razdoblje 2021. – 2027.

# Pozivamo na to da kohezijska politika bude lokalizirana i usmjerena na ljude.

## Ona mora biti „lokalizirana” jer se teritorijalne značajke moraju poštovati i u potpunosti uzeti u obzir na temelju procjena teritorijalnog učinka;

## Mora biti i „usmjerena na ljude” jer je to pristup koji je potreban za postizanje željenih rezultata i koji u potpunosti poštuje načelo partnerstva i temelji se na višerazinskom upravljanju, zajedničkom partnerstvu i pristupu odozdo prema gore.

# Pozivamo na to da se kohezijskoj politici da novi poticaj. Odbor smatra da treba proširiti, modernizirati ili revidirati niz instrumenata i pristupa kako bi se izgradila snažna, učinkovita, fleksibilna i obnovljena kohezijska politika, koja bi bila više usmjerena na kapacitete, međuregionalne veze, učinkovitost rezultata i mogućnosti za korisnike izvan okvira pukog ulaganja. U tu svrhu je ključno:

## baviti se glavnim strukturnim izazovima u EU-u: niskom stopom razvoja, dugoročnom gospodarskom stagnacijom, nedostatkom jednakih mogućnosti u svim regijama i nejednakostima koje vladaju u društvima i regijama;

## staviti veći naglasak na strategije teritorijalne politike, kao što su integrirana teritorijalna ulaganja i lokalni razvoj pod vodstvom zajednice. Stoga treba ojačati sposobnosti lokalnih, gradskih i teritorijalnih vlasti za upravljanje sredstvima, ali pritom iz vida ne izgubiti potrebu za usklađenosti;

## usredotočiti se na kategorije osoba s nižim stopama zaposlenosti (žene, mladi, osobe s invaliditetom, imigranti, osobe s nižim stupnjem obrazovanja) za koje su na terenu potrebni posebni programi osposobljavanja, prekvalifikacije, usavršavanja i potpore;

## nastaviti sa specijalizacijom i diversifikacijom instrumenata, uključujući financijske instrumente, kako bi kohezijska politika mogla djelovati na određene skupine ranjivih osoba i područja u kojima oni žive, kao i u određenim regijama u kojima opća rješenja u području zapošljavanja ne rješavaju pitanje integracije tih osoba na tržište rada;

## podupirati ulaganja u socijalnu infrastrukturu kako bi se djelotvorno odgovorilo na znatne demografske izazove s kojima se EU suočava. To je još potrebnije u regijama koje su pogođene smanjenjem broja radno aktivnog stanovništva i niskim udjelom osoba sa završenim visokim obrazovanjem, kao i u regijama pogođenima odlaskom mladih;

## povećati potencijal prekograničnih tržišta rada, koja su zbog pravnih i administrativnih prepreka nedovoljno razvijena. U tu se svrhu mora ojačati prekogranična i međuregionalna suradnja, posebno na razvoju infrastrukture i podržavanju aktivnosti subjekata socijalne ekonomije;

## nastaviti štititi mala i srednja poduzeća (MSP-ove) i njihovu održivost. Stoga bi postojeće standardne europske instrumente, primjerice Europski socijalni fond, Europski fond za regionalni razvoj i Kohezijski fond i mehanizam za pravednu tranziciju, trebalo primjenjivati na inovativan, ali jednostavan način kako bi MSP-ovi mogli lako pristupati financiranju i dobiti dugoročno povoljne kreditne uvjete;

## ostvariti intenzivniju sinergiju u okviru mehanizma za pravednu tranziciju u cjelini. Uvjereni smo da bi kohezijska politika trebala ostati glavna investicijska politika EU-a namijenjena podržavanju europske regionalne politike za prilagodbu klimatskim ciljevima. Načelom nenanošenja bitne štete trebalo bi osigurati potpunu usklađenost ulaganja s ciljevima zelenog plana;

## dodatno ispitati financiranje velikih poduzeća kao važan čimbenik konvergencije, i to pogotovo u vezi sa strateškim tehnologijama u okviru novog instrumenta STEP (platforma strateških tehnologija za Europu);

## stvarati nove gospodarske perspektive za slabije razvijena, udaljena i rijetko naseljena ruralna područja, otoke EU-a i najudaljenije regije; Treba riješiti i problem jaza između ruralnih i urbanih područja i gradskih centara i ojačati njihovu međusobnu povezanost;

## promicati inicijative za pažljivo utvrđivanje i rješavanje posebnih potreba regija i područja u razvojnim zamkama i pomagati im da prevladaju izazove;

## usvojiti kohezijsku politiku čiji bi ključni elementi uključivali podijeljeno upravljanje, regionalni pristup, pretfinanciranje i stope sufinanciranja. Nije dovoljno samo ulagati. Svaka regija treba čvrstu upravljačku strukturu i odgovarajuću kombinaciju politika koja koristi sinergiju među svim zainteresiranim stranama. Potreban nam je pristup odozdo prema gore. Ulaganja stoga često treba popratiti prilagođenim reformama i politikama koje pogoduju građanima;

## bliže surađivati sa socijalnim partnerima i svim akterima na lokalnoj razini kako bi se povećala učinkovitost načela partnerstva i višerazinskog upravljanja u kohezijskoj politici. To može pomoći u suzbijanju pritiska na demokraciju povećanjem odgovornosti za politike EU-a;

## ojačati administrativne kapacitete različitih razina vlasti, korisnika i drugih nacionalnih, regionalnih i lokalnih dionika i pružati prilagođeniju tehničku potporu za poboljšanje provedbe politika na terenu;

## razmotriti i preuzeti najbolje prakse, učinkovite mjere politike i specifične načine financiranja koji se trenutačno provode u sklopu Mehanizma za oporavak i otpornost kako bi oni i dalje funkcionirali u okviru nove kohezijske politike. Moramo osigurati da upotreba sredstava iz tog mehanizma bude i dalje potpuno kompatibilna s provedbom buduće kohezijske politike i da se već pokrenuta ulaganja i programi ne stave na čekanje zbog promjena u njegovom financiranju;

## dublje integrirati kohezijske ciljeve u europski semestar;

## proračun općeg višegodišnjeg financijskog okvira učiniti ambicioznijim, a za kohezijsku politiku osigurati odgovarajuća sredstva, među ostalim s obzirom na buduće EU-ove potrebe za investicijama u obranu i Europsku uniju 27+. Ulaganje u EU i njegovu ekonomsku, socijalnu i teritorijalnu koheziju, bogatstvo i konkurentnost ne može se provesti sa samo 1 % BND-a EU-a;

## s obzirom na buduća proširenja, u sljedećem programskom razdoblju osigurati odgovarajuće financiranje kako bi se zajamčila neometana integracija budućih država članica, a pritom ne ugroziti ulaganja u regije koje su u razvoju.

# **Kao predstavnici civilnog društva učinit ćemo sve što je u našoj moći da očuvamo temeljna načela kohezijske politike i osiguramo da ona i dalje bude vezivno tkivo ujedinjene Europe.**

Bruxelles, 11. srpnja 2024.

*Predsjednik Europskog gospodarskog i socijalnog odbora*

Oliver RÖPKE

\_\_\_\_\_\_\_\_\_\_\_\_\_